text: NO SOM HONESTOS QUAN PARLEM DE SEXE. - Sandra Bruna
  NO SOM HONESTOS QUAN PARLEM DE SEXE.
  Autor: Sandra Bruna Thursday 7 November 2019
  Escriure aquest blog no em resulta fàcil, ja que encara el tema sexual entre gent de la meva generació és tabú. Ho penso i em sembla ridícul, perquè sóc la primera que pensa que no hauria de ser així. Per això quan l'Eva Moreno, sexòloga i inventora del concepte i de les reunions TAPERSEX®, em va dir que era necessari aquest llibre, MI DESEO DEPENDE DE MÍ, sobre les claus per estimular el desig sexual i les possibilitats infinites de la masturbació femenina, vaig pensar que tenia raó. La rutina, les presses, el dia a dia de les dones d'avui fan que el sexe sigui l'última cosa de la llista i en veritat és una part important de la vida, tant si és amb parella com si no.
  Per què sempre el sexe queda en aquesta llista de pendents? Sense voler, ens estem boicotejant perquè el sexe ens ajudaria a estar millor, sense cap dubte, però en canvi estem cansades, no trobem temps o qualsevol excusa és bona perquè segueixi quedant l'últim de la fila. No crec que els joves es trobin en aquesta situació, potser m'equivoco, però aquesta guia està més dirigida a les dones perquè són elles qui volen viure el sexe amb llibertat, sense tabús. Volen explorar nous tipus de plaer, i el més important, cuidar el seu propi, que és un altre dels aspectes que queda oblidat o en segon pla i que mai ningú t'ensenya.
  L'Eva té clar que som éssers sexuals i que, per tant, no podem abstenir-nos de la sexualitat, tot i que no la practiquem. Afirma que tenir una joguina eròtica al calaix de la tauleta de nit t'evita tenir relacions sexuals amb una persona que no desitges o que les fantasies sexuals són un bon interruptor per despertar el desig sexual i trencar amb la rutina, per exemple. Un llibre útil i que planteja una reflexió real de com estem i com hauríem o podríem estar. Conèixer aquests petits i grans trucs ens ajudarà molt a què el plantejament sobre el sexe sigui diferent, innovador i més gratificant per a tots i totes.